স্টার প্লাস কমিউনিকেশন অ্যাওয়ার্ড পেলেন সংগীতশিল্পী লাবনী
স্টার প্লাস কমিউনিকেশন অ্যাওয়ার্ড পেলেন সংগীতশিল্পী সোনিয়া হাবিব লাবনী। তিনি দৈনিক যুগান্তরের মুন্সীগঞ্জের স্টাফ রিপোর্টার আরিফ উল ইসলামের সহধর্মিণী।







সংগীতে আজীবন সম্মাননাপ্রাপ্ত লালন সম্রাজ্ঞী, স্বনামধন্য কণ্ঠশিল্পী ফরিদা পারভীনের সঙ্গে সম্মাননা পাওয়া এবং আন্তর্জাতিক খ্যাতিসম্পন্ন কিংবদন্তি সংগীতশিল্পী রুনা লায়লার হাত থেকে সম্মাননা স্মারক নেয়া জীবনে সবচেয়ে বড় পাওয়া বলে মনে করেন লাবনী।




তিনি বলেন, রুনা লায়লার হাত থেকে স্মারকগ্রহণ করতে পেরে আমি সত্যিই গর্বিত ও আনন্দিত। যে কোনো প্রাপ্তিই আনন্দের, সংগীতের এই স্বীকৃতি আমাকে দায়বদ্ধতার মধ্যে ফেলে দিয়েছে।
আজকের এই স্বীকৃতির জন্য যাদের অবদান রয়েছে, তাদের কাছে আমি ঋণী হয়ে থাকলাম। গত ২৪ জানুয়ারি প্যান প্যাসিফিক সোনারগাঁও হোটেলে অনুষ্ঠিত হয়ে গেল স্টার প্লাস কমিউনিকেশন অ্যাওয়ার্ড ২০২০।
জমকালো এ অনুষ্ঠানে সংস্কৃতি অঙ্গনে বিভিন্ন ক্ষেত্রে অবদানের স্বীকৃতিস্বরূপ শিল্পীদের মাঝে পুরস্কার বিতরণ করা হয়। সংগীতে আজীবন সম্মাননা পান লালন সম্রাজ্ঞী স্বনামধন্য কণ্ঠশিল্পী ফরিদা পারভীন।
একই সময় সংগীতে সম্মাননা পান সংগীতশিল্পী সোনিয়া হাবিব লাবনী। আন্তর্জাতিক খ্যাতিসম্পন্ন কিংবদন্তি সংগীতশিল্পী রুনা লায়লা প্রধান অতিথি হিসেবে উপস্থিত থেকে উত্তরীয় পরিয়ে সম্মাননা স্মারক তুলে দেন।
স্টার প্লাস কমিউনিকেশনের উপদেষ্টা মো. শহীদুল ইসলামের সভাপতিত্বে অনুষ্ঠানে বিশেষ অতিথি ছিলেন বাংলা টিভির প্রতিষ্ঠাতা ভাইস চেয়ারম্যান নিশাদ দস্তগীর।
এ ছাড়া অন্যদের মধ্যে সম্মাননা পান মোহাম্মদ নূরুল মোস্তফা, নাট্যপরিচালক মুহম্মদ মোস্তফা কামাল রাজ, অভিনয়ে ইরফান সাজ্জাদ, নাজিয়া হক অর্ষা।
সংগীতে সোহেল মেহেদী, লোপা হোসাইন। নৃত্যে সোহেল রহমান, ডা. তমা দাস। সংবাদ পাঠকে শামসউজজোহা, ফারজানা রফিক বাবলী।
উপস্থাপনায় ফয়জুল্লাহ সঈদ, রুমানা আফরোজ, বিজ্ঞাপনে ইমরান খান, মারিয়া মিম, বিশেষ জুড়ি অ্যাওয়ার্ড অভিনয় (চলচ্চিত্র) অমৃতা খান, অভিনয়(টেলিভিশন) সারিকা সাবাহ।
সংবাদ পাঠক মাহিন সাবিন রাফি পুটুসী, ভাবনা আহমেদ, নৃত্যে সাদিয়া জাহিন সাজিন, সংগীতে ইলমা বখতেয়ার।
পরে মনোজ্ঞা সাংস্কৃতিক অনুষ্ঠানে সংগীত পরিবেশন করেন ফরিদা পারভীন, ফেরদৌস ওয়াহিদ, মোহাম্মদ নূরুল মোস্তফা, সোহেল মেহেদী, লোপা হোসাইন, ইলমা বখতেয়ার।

স্টার প্লাস কমিউনিকেশন অ্যাওয়ার্ড পেলেন সংগীতশিল্পী সোনিয়া হাবিব লাবনী। তিনি দৈনিক যুগান্তরের মুন্সীগঞ্জের স্টাফ রিপোর্টার আরিফ উল ইসলামের সহধর্মিণী।